Małaryta rajoon

Małaryta rajoon on 2. järgu haldusüksus (rajoon) Bresti oblastis Valgevenes. Rajooni pindala on 1373 km². 2009. aasta seisuga elas seal 25 780 inimest. Małaryta rajoon piirneb lõunas Ukrainaga.

Rajoon moodustati aastal 1940, aga aastal 1962 see kaotati. Juba aastal 1965 rajoon taastati. Halduskeskus on Małaryta linn.

Rajoon koosneb järgmistest külanõukogudest: Arechava, Chacisłaŭ, Čarniany, Hvoźnica, Łukava, Makrany, Ołtuši ja Vielikaryta külanõukogu.

Rajooni suurimaks jõeks on Ryta. Teine tähtsam jõgi on Ryta lisajõgi Małaryta jõgi. Rajoon asub Bresti Polesjes, maapind on tasane, valdavad kõrgused 150–170 meetrit üle merepinna. Madalaim koht ulatub 139 meetrit üle merepinna, kõrgeim koht (189 meetrit) asub Małaryta lähistel.

2009. aasta seisuga olid elanikest 88,34% valgevenelased, 3,75% venelased, 7,18% ukrainlased ja 0,73% oli teistest rahvustest. 56,59% elanike emakeeleks oli valgevene keel, 38,09% elanike emakeeleks oli vene keel. Koduse keelena kõneles valgevene keelt 28,11% elanikke, vene keelt aga 68,56%.

Välislingid 

Rajooni täitevkomitee koduleht (vene keeles)
Rajoon Bresti oblasti portaalis

Bresti oblasti rajoonid